ΓΡΑΠΤΗ ΕΡΩΤΗΣΗ E-0155/00

υποβολή: Erik Meijer (GUE/NGL) προς την Επιτροπή

(31 Ιανουαρίου 2000)

Θέμα: Πρόθεση της Επιτροπής να περιορίσει σημαντικά την πρόσβαση του κοινού σε έγγραφα που αφορούν την πολιτική

1. Θυμάται άραγε η Επιτροπή ότι, κατά την φινλανδική προεδρία του Συμβουλίου, δήλωσε ότι θα καταβάλει προσπάθειες για να εφαρμοστούν ως προς τα έγγραφα της Ευρωπαϊκής Ένωσης οι βέλτιστοι κανόνες διαφάνειας της διοίκησης, όπως ισχύουν στα επιμέρους κράτη μέλη;

2. Έλαβε γνώση η Επιτροπή του άρθρου που δημοσιεύθηκε στην ολλανδική εφημερίδα «De Volkskrant» της 4ης Ιανουαρίου 2000πό τον τίτλο «Η Ε.Ε. θέλει το απόρρητο των εγγράφων»;

3. Μπορεί η Επιτροπή να εξηγήσει πώς η πρόθεση αυτή συνδυάζεται με το πλαίσιο του άρθρου 255 της Συνθήκης του Άμστερνταμ που αφορά τα δικαιώματα των πολιτών στην πρόσβαση στα έγγραφα του Συμβουλίου, της Επιτροπής και του Κοινοβουλίου; Πρόκειται συγκεκριμένα για τα έγγραφα που συγκαταλέγονται

α) στα έγγραφα εργασίας και τα έγγραφα βάσης για τις συζητήσεις, συμπεριλαμβανομένων εκείνων πουπάγονται στην κατηγορία «ελευθερία σκέψεως», και

β) σε άλλα έγγραφα, συμπεριλαμβανομένων όλων των εγγράφων/εκθέσεων που θα οδηγήσουν στη λήψη πολιτικών αποφάσεων;

4. Δεν πιστεύει άραγε η Επιτροπή ότι ακριβώς τώρα, αμέσως μετά από την παραίτηση της προηγούμενης Επιτροπής, η διαφάνεια και η δημοσιότητα προς τους πολίτες είναι ουσιαστικής σημασίας; Δεν πιστεύει η Επιτροπή ότι αυτή ακριβώς είναι μια από τις προϋποθέσεις που πρέπει να τεθούν προς τις διάφορες αρχές της Ευρωπαϊκής Ένωσης εφόσον επιθυμούν να έχουν κάποιο κύρος στους πολίτες;

5. Μπορεί η Επιτροπή να αναφέρει, λαμβάνονταςπόψη τις διατυπωμένες στο άρθρο της εφημερίδας De Volkskrant απόψεις της, πώς θα είναι δυνατόν στο μέλλον να συμμετέχουν πλήρως στη δημοκρατική διαδικασία λήψεως των αποφάσεων και να ασκούν επιρροή στη λήψη των αποφάσεων σε ευρωπαϊκό επίπεδο κοινωνικές οργανώσεις και μεμονωμένα άτομα;

Απάντηση του κ. Prodi εξ ονόματος της Επιτροπής

(2 Μαρτίου 2000)

Η Επιτροπή θυμάται πολύ καλά ότι, κατά την φινλανδική προεδρία,πήρχε η θέληση να επεκταθούν και στα έγγραφα της Ένωσης οι ισχύοντες στα κράτη μέλη βέλτιστοι κανόνες όσον αφορά τη «διαφάνεια της διοίκησης».

Για το λόγο αυτό, άλλωστε, η Επιτροπή προέβη σε προσεκτική συγκριτική ανάλυση των νομοθεσιών που ισχύουν στα κράτη μέλη όσον αφορά το θέμα της πρόσβασης στα έγγραφα και βασίστηκε στις βέλτιστες πρακτικές που ακολουθούνται στα περισσότερο προηγμένα από την άποψη της διαφάνειας κράτη μέλη προκειμένου να συντάξει την πρόταση κανονισμού για την εφαρμογή του άρθρου 255 (πρώην άρθρο 191 Α) της συνθήκης ΕΚ, πρόταση που εγκρίθηκε από την Επιτροπή στις 26 Ιανουαρίου 2000(1).

Η Επιτροπή έλαβε γνώση του άρθρου στο οποίο αναφέρεται το αξιότιμο μέλος. Ωστόσο, επιθυμεί να τονίσει ότι οι επικρίσεις που διατυπώνονται σε αυτό αφορούν ένα προκαταρκτικό σχέδιο, το οποίο δεν εγκρίθηκε από την Επιτροπή.

Το αξιότιμο μέλος μπορεί να διαπιστώσει ότι το κείμενο της πρότασης κανονισμού για την πρόσβαση στα έγγραφα του Κοινοβουλίου, του Συμβουλίου και της Επιτροπής απαντά πλήρως στις ανησυχίες του. Πράγματι, η πρόταση αυτή βελτιώνει και επεκτείνει τους κανόνες που ισχύουν στα θεσμικά όργανα, ιδίως συμπεριλαμβάνοντας σε αυτήν και τα εισερχόμενα έγγραφα που βρίσκονται στην κατοχή των οργάνων.

Εξάλλου, ο επανακαθορισμός του πεδίου εφαρμογής δεν εμποδίζει σε καμία περίπτωση τους πολίτες και τις οργανώσεις να συμμετέχουν στη διαδικασία λήψης αποφάσεων και στις εργασίες των οργάνων, συμμετοχή που αποτελεί πράγματι απαραίτητη προϋπόθεση για τη δημοκρατική λήψη αποφάσεων.

(1) COM(00)30 τελικό.